**РАБОТНИК, ПОРАЗЕН ОТ ЕЛ. ТОК**

**I. Обстоятелства**

В деня на злополуката четирима работници извършват монтаж на метална конструкция на подпокривното пространство на птицеферма. Изгражда се рамка посредством заваряване на метални профили. Юридическото лице, собственик на сградата (птицефермата) е сключило граждански договор с физическо лице за „ремонт на покрив на сграда". От своя страна той е наел трима работници за извършване на ремонта, с които не е сключил писмени трудови договори. При извършване на работата - рязане и заваряване на металната конструкция, единият работник е бил качен на двураменна стълба. Около 1б.30 часа той е извикал от болка и колегите му са се притекли на помощ, като са го свалили от стълбата, поставили са го на земята и са извикали спешна помощ. До пристигането на линейката, работникът е починал. Вероятната причина за смъртта му е токов удар вследствие на проводник с нарушена изолация (от заваръчните дейности), които е минавал съвсем близо до металната конструкция и по всяка вероятност се допрял до нея, но към момента няма информация от началника на съдебно медицинското отделение за точната причина за смъртта на работника.

**II. Причини за злополуката, нарушени нормативни актове и лица допуснали нарушения:**

1. При извършване на проверка в обект на контрол - СМР – ремонт на покрив на сграда (птицеферма), се констатира, че пострадалият работник не е бил предпазен по подходящ начин срещу риск от поражение от електрически ток при директен или индиректен контакт. По време на работа работникът е бил поразен от електрически ток, вследствие на което е починал. Нарушено е изискването на чл.46, ал.1, изр. второ, във връзка с чл.2 от Наредба №7 за минималните изисквания за здравословни и безопасни условия на труд на работните места и при използване на работното оборудване (ДВ, бр.88/1999г.).

2. Физическото лице, в качеството му на работодател, не е изпълнило задължението си да оцени риска за безопасността и здравето на работещите, като обхване работния процес, работните места, организацията на труд и други странични фактори, които инициират риск. С това е нарушен чл. 16, ал. 1, т. 1 от Закон за здравословни и безопасни условия на труд (ДВ, бр.124/1997г.).

3. Физическото лице, в качеството му на работодател, не е разработило и утвърдило списък на работните места и видовете работа, за които на работещите се осигуряват лични предпазни средства. Списъкът трябва да съдържа:

- работните места, професиите и видовете работа, за които се използват лични предпазни средства;

- вида, наименованието и точната идентификация на всяко лично предпазно средство;

- конкретните опасности, за които се прилагат посочените лични предпазни средства;

- срокът на износване на личните предпазни средства.

С това е нарушен чл.17, ал.3 от Наредба №3 за минималните изисквания за безопасност и опазване на здравето на работещите при използване на лични предпазни средства на работното място (ДВ,бр.46/2001г.), във връзка с чл.247 от Наредба №7 за минималните изисквания за здравословни и безопасни условия на труд на работните места и при използване на работното оборудване (ДВ,бр.88/1999г.).

4. Физическото лице, в качеството му на работодател, не е определило писмено:

- работниците и служителите, които имат право на работно и/или униформено облекло;

- работните места и видовете работа, за които се осигурява работно и/или униформено облекло;

- вида, характеристиките и отличителните знаци на работното и/или униформено облекло;

- срока за износване на работното и/или униформено облекло;

- условията за ползване, включително почистването на работното и/или униформено облекло.

С това е нарушен чл.6, ал.2 от Наредба за безплатното работно и униформено облекло (ДВ,бр.9/2011г.).

5. Физическото лице, в качеството му на работодател, не е осигурило прилагането на писмени инструкции при използване на работно оборудване – електрожен. С това е нарушен чл.166, ал.2, във връзка с чл.2 от Наредба №7 за минималните изисквания за здравословни и безопасни условия на труд на работните места и при използване на работното оборудване (ДВ,бр.88/1999г.).

6. Използваното в обекта на контрол работно оборудване - разклонител с три гнезда, е с нарушена цялост на корпуса, като по този начин тоководещите му части са открити и не са защитени срещу риск от директен или индиректен контакт с електрически ток, в нарушение на чл.197, във връзка с чл.2 от Наредба №7 за минималните изисквания за здравословни и безопасни условия на труд на работните места и при използване на работното оборудване (ДВ,бр.88/1999г.).

7. Физическото лице, в качеството му на работодател, не е определило писмено видовете обучения и инструктажи, лицата, които ще бъдат обучавани и/или инструктирани, програма за провеждане на обучението и/или инструктажа и лицата, които ще провеждат обучението и/или инструктажа. С това е нарушил чл.2, ал.2 от Наредба РД-07-2 от 16 декември 2009 г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд (ДВ, бр.102/2009г., изм. ДВ. бр.10/2009).

8. Използваното работно оборудване – два броя подвижни тръбни скелета не са съоръжени със застопоряващи устройства срещу внезапни премествания, като по този начин съоръженията не са правилно инсталирани, в нарушение на чл.164, ал.3, т.1, във връзка с чл.2 от Наредба №7 за минималните изисквания за здравословни и безопасни условия на труд на работните места и при използване на работното оборудване (ДВ,бр.88/1999г.), във връзка с чл.95, ал.1 от Наредба №2/22.03.2004 г. за минималните изисквания за здравословни и безопасни условия на труд при извършване на строителни и монтажни работи (ДВ, бр.37/2004 г.).

**III. Предприети мерки:**

Приложени са принудителни административни мерки за всички констатирани нарушения и е потърсена административнонаказателна отговорност на работодателя, като са съставени 3 броя АУАН, за допускане до работа на лица без писмени трудови договори.

При проверката са съставени 3 броя постановления по чл. 405а от КТ, като са обявени трудови правоотношения между физическото лице, в качеството му на работодател и трите лица, извършващи строително-монтажни работи на проверявания обект.